31988R0675
L 070/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 675/88 AL COMISIEI
din 15 martie 1988
de stabilire a normelor de aplicare a ajutorului la producție pentru anumite soiuri de orez
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1418/76 al Consiliului din 21 iunie 1976 privind organizarea comună a piețelor în sectorul orezului (1), modificat ultima dată de Regulamentul (CEE) nr. 3990/87 al Comisiei (2), în special articolul 8a alineatul (5),
întrucât Regulamentul (CEE) nr. 3878/87 al Consiliului din 18 decembrie 1987 privind ajutorul la producție pentru anumite soiuri de orez (3) stabilește normele generale de acordare a ajutorului; întrucât Comisia trebuie să adopte normele de aplicare aferente;
întrucât zonele de producție, precum și soiurile pentru care se poate acorda un ajutor sunt adoptate de Regulamentul (CEE) nr. 3878/87;
întrucât, în temeiul articolului 3 din Regulamentul (CEE) nr. 3878/87, statele membre trebuie să instituie un regim de control și un regim de declarare a suprafețelor cultivate și a soiurilor însămînțate, pentru a garanta că produsul pentru care se solicită ajutorul îndeplinește condițiile impuse pentru acordarea acestuia; întrucât declarația, cu valoare de cerere de ajutor, trebuie să includă un minim de indicații în vederea controlului care urmează a fi efectuat de statele membre;
întrucât este oportun să se precizeze mai bine modalitățile de control prevăzut la articolul 4 din Regulamentul (CEE) nr. 3878/87 prin definirea elementelor minime de control, precum și, din cauza costurilor și dificultăților administrative, a regimului simplificat care se aplică în cadrul declarațiilor referitoare la suprafețele mici;
întrucât este oportun să se prevadă, pe de o parte, măsuri de descurajare pentru a evita declarații neconforme cu realitatea și, pe de altă parte, păstrarea dreptului la ajutor în cazuri de forță majoră sau de calamități naturale;
întrucât, pentru a permite agricultorilor să beneficieze din plin de ajutor, trebuie să se precizeze perioada în care trebuie plătit ajutorul, precum și cursul de schimb care urmează să fie utilizat pentru conversia în moneda națională;
întrucât măsurile prevăzute de prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Ajutorul prevăzut la articolul 8a din Regulamentul (CEE) nr. 1418/76 se acordă pentru producția de soiuri de orez menționate la anexa B la Regulamentul (CEE) nr. 3878/87 și care se cultivă în zonele prevăzute la anexa A la același regulament.
Articolul 2
Ajutorul se acordă pentru suprafețele:
(a)
care au fost efectiv însămânțate, pe care s-au efectuat toate lucrările normale de cultură și pe care orezul a ajuns la maturare;
(b)
care au făcut obiectul une declarații conforme cu regimul prevăzut la articolul 3 alineatul (2) din Regulamentul (CEE) nr. 3878/87.
Articolul 3
(1) În cadrul regimului prevăzut la articolul 3 din Regulamentul (CEE) nr. 3878/87:
(a)
orice producător de orez interesat depune, sub sancțiunea inadmisibilității, o singură declarație pentru toate suprafețele pentru care se solicită ajutor la organismul competent al statului membru unde se află exploatația. Declarația se depune înaintea datei fixate de statele membre și cel târziu la data de 15 iulie a fiecărui an pentru anul de comercializare următor;
(b)
declarația cuprinde cel puțin indicațiile următoare:
-
numele, prenumele și adresa solicitantului;
-
suprafețele cultivate, în hectare și ari, și referința cadastrală a suprafețelor sau, în lipsa acestora, o indicație recunoscută ca echivalentă de organismul însărcinat cu controlul suprafețelor, precum și numele, prenumele și adresele proprietarilor suprafețelor respective;
-
zilele de însămânțare, precum și luna și decada previzibilă a recoltei;
-
soiul însămânțat.
Factura de achiziție și documentul de certificare a seminței se anexează la declarație.
(2) Statele membre comunică Comisiei:
-
până la data de 30 iulie a anului de producție, datele referitoare la suprafețele și soiurile care fac obiectul unei declarații;
-
până la data de 30 noiembrie a anului de producție, suprafețele și soiurile pentru care se acordă ajutorul.
Articolul 4
(1) În conformitate cu articolele 3 și 4 din Regulamentul (CEE) nr. 3878/87, controlul trebuie să poată garanta că produsul pentru care se solicită ajutorul îndeplinește condițiile impuse pentru acordarea acestuia, în special în ceea ce privește dreptul declarantului la ajutor, suprafața efectiv cultivată și soiul însămânțat.
(2) Controlul sistematic la fața locului, prevăzut la articolul 4 din Regulamentul (CEE) nr. 3878/87, se referă la fiecare hectar care face obiectul unei declarații.
Cu toate acestea, pentru declarațiile referitoare la mai puțin de două hectare, controlul se poate limita la simplul control administrativ, completat de un control la fața locului pentru cel puțin 30 % din declarațiile în cauză.
Articolul 5
Fără a aduce atingere sancțiunilor prevăzute la nivel național, în cazul în care, în urma controlului prevăzut la articolul 4, organismul competent constată că declarația nu este în conformitate cu realitatea în ceea ce privește suprafețele cultivate sau soiul însămânțat, declarantul își pierde dreptul la ajutor pentru toate suprafețele care fac obiectul declarației neconforme.
Articolul 6
În cazul în care cultura nu a ajuns până la faza de maturare a produsului, autoritățile competente naționale pot admite că situațiile de forță majoră, precum și calamitățile naturale, care afectează substanțial suprafața exploatată de declarant, justifică menținerea dreptului la ajutor.
Cazurile de forță majoră sau calamitățile naturale prevăzute la paragraful anterior se comunică autorității competente a statului membru în termen de trei zile de la producere. Dovada se aduce în termen de o lună de la comunicarea respectivă.
Statele membre informează Comisia în legătură cu cazurile recunoscute drept cazuri de forță majoră sau calamități naturale.
Articolul 7
Statul membru plătește în moneda națională valoarea ajutorului, cel mai devreme la data de 15 decembrie a anului de producție a orezului „indica” și cel mai târziu la data de 31 ianuarie a anului următor.
Conversia în moneda națională a valorii ajutorului se face pe baza cursului de schimb agricol la data de 1 septembrie a anului de producție.
Articolul 8
Statele membre comunică Comisiei, înainte de 1 mai 1988, măsurile luate în aplicarea prezentului regulament.
Articolul 9
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 1988.